Marie Bjerre (V), der er valgt til Folketinget i Himmerlandskredsen, bliver Venstres nye ordfører på klimaområdet. Det har partiets folketingsgruppe i dag besluttet. - Jeg er både stolt og glad for at få ansvar for et område, som var en af grundene til, at jeg gik ind i politik. Venstre har lanceret den borgerlige klimapolitik, som er markedsdrevet, og hvor vi er klar til at investere i den grønne omstilling, så vi både fastholder og skaber nye arbejdspladser i hele Danmark. Vi ønsker at give vores børn, børnebørn og fremtidige generationer en bedre planet, samtidig med at vores samfund bliver mere velstående. Jeg glæder mig helt vildt til at komme i gang, siger Marie Bjerre. Venstre-kvinden påpeger, at hendes parti for nylig har anvist reformer, som skaber et permanent, grønt råderum på 1,7 milliarder kroner hvert eneste år. Det er klimapolitik, der giver mening og gør en forskel, mener Marie Bjerre. 35-årige Marie Bjerre, der er født i Rødkærsbro, men i dag bor i Aalborg, har været valgt til Folketinget siden 2019. Hun overtager klimaordførerskabet fra Tommy Ahlers, der valgte at forlade Christiansborg for igen at rette fokus mod iværksætteri. I forhold til de igangværende klimaforhandlinger på landbrugsområdet vil det fortsat være Troels Lund Poulsen, og ikke Marie Bjerre, som er chefforhandler for Venstre.

Referat:
Venstres nye klimaordfører bliver Marie Bjerre. Hun har tidligere været bæredygtighedsordfører for Venstre og fortsætter nu sit arbejde på det felt.